Halogi'r pridd

Mae halogiad pridd, llygredd pridd, neu lygredd tir, sy'n rhan o ddiraddio tir, yn cael ei achosi gan ddyn neu newid arall yn amgylchedd naturiol y pridd. Fel arfer caiff ei achosi gan weithgarwch diwydiannol, cemegau amaethyddol neu waredu gwastraff mewn modd amhriodol. Y cemegau mwyaf cyffredin dan sylw yw hydrocarbonau petrolewm, hydrocarbonau aromatig polyniwclear, toddyddion, plaladdwyr, plwm, a metelau trwm eraill. Mae halogiad yn cydberthyn i dwf diwydiant a dwyster y sylwedd cemegol. Gall halogiad pridd olygu risg i iechyd, o gysylltiad uniongyrchol â’r pridd halogedig, anwedd o’r halogion, neu halogiad eilaidd mewn cyflenwadau dŵr o fewn y pridd ac o dan y pridd. Mae mapio safleoedd pridd wedi'i halogi a'r gwaith glanhau dilynol yn dasgau sy'n cymryd llawer o amser ac yn ddrud, ac mae angen arbenigedd mewn daeareg, hydroleg, cemeg, modelu cyfrifiadurol, a GIS mewn Halogiad Amgylcheddol, yn ogystal â dealltwriaeth o hanes cemeg ddiwydiannol. Yng Ngogledd America a Gorllewin Ewrop mae arolygu cyson yn golygu fod maint y broblem yn wybyddus, gyda llawer o wledydd yn yr ardaloedd hyn â fframwaith cyfreithiol i nodi ac ymdrin â'r broblem amgylcheddol hon. Ar y llaw arall, mae gwledydd sy'n datblygu'n tueddu i gael eu rheoleiddio'n llai caeth.